b'\n_START_ARTICLE_\nKemosynteesi\n_START_PARAGRAPH_\nKemosynteesi (kreik. synthesis \xe2\x80\x99yhdist\xc3\xa4minen\xe2\x80\x99) on yhteytt\xc3\xa4mist\xc3\xa4, joka perustuu ep\xc3\xa4orgaanisten yhdisteiden hapettamiseen. Kemosynteesiss\xc3\xa4 eli\xc3\xb6 k\xc3\xa4ytt\xc3\xa4\xc3\xa4 hapettumisreaktioista vapautuvaa energiaa orgaanisten yhdisteiden tuottamiseen. Kemosynteesiss\xc3\xa4 ei siis fotosynteesist\xc3\xa4 poiketen tarvita energianl\xc3\xa4hteen\xc3\xa4 auringon valoa, vaan energia saadaan hapettamalla ep\xc3\xa4orgaanisia yhdisteit\xc3\xa4. Kemosynteesi\xc3\xa4 hy\xc3\xb6dynt\xc3\xa4v\xc3\xa4t eli\xc3\xb6t ovat ep\xc3\xa4suorasti riippuvaisia auringon valosta, koska esimerkiksi hapettava ammoniakki muodostuu orgaanisten aineiden hajotessa._NEWLINE_Kemosynteesiin perustuvat eli\xc3\xb6t siet\xc3\xa4v\xc3\xa4t fotosynteesiin perustuvan el\xc3\xa4m\xc3\xa4n n\xc3\xa4k\xc3\xb6kulmasta elinkelvottomia ymp\xc3\xa4rist\xc3\xb6j\xc3\xa4, kuten esimerkiksi merten syvyyksien painetasoa ja erilaisia hapettomia olosuhteita, esimerkiksi syv\xc3\xa4nmeren savuttajissa._NEWLINE_Kemosynteesiin perustuva el\xc3\xa4m\xc3\xa4 on saattanut edelt\xc3\xa4\xc3\xa4 fotosynteesiin perustuvaa el\xc3\xa4m\xc3\xa4\xc3\xa4 maapallolla. Lis\xc3\xa4ksi jotkut arvioivat, ett\xc3\xa4 kemosynteesiin perustuva el\xc3\xa4m\xc3\xa4 olisi mahdollista my\xc3\xb6s Aurinkokunnan muilla planeetoilla, kuten Marsissa ja Jupiterin Europa-kuussa.\n_START_SECTION_\nKemiallinen prosessi\n_START_PARAGRAPH_\nKemosynteesiss\xc3\xa4 hapettuvia erilaisia rikki-, typpi- ja rautayhdisteit\xc3\xa4 ovat eli\xc3\xb6ryhm\xc3\xa4st\xc3\xa4 riippuen esimerkiksi vetysulfidi (H\xe2\x82\x82S), ammoniakki (NH\xe2\x82\x83) sek\xc3\xa4 rautaionit (Fe\xc2\xb2\xe2\x81\xba). Kemosynteesin seurauksena syntyy pelkistyneit\xc3\xa4 hiiliyhdisteit\xc3\xa4. Kemosynteesi on tapa tuottaa hiilihydraatteja._NEWLINE_Rikkibakteerin vetysulfidin hapettumisreaktio:_NEWLINE_CO\xe2\x82\x82 (g) + O\xe2\x82\x82 (g) + 4 H\xe2\x82\x82S (aq) \xe2\x86\x92 CH\xe2\x82\x82O (aq) + 4 S (g) + 3 H\xe2\x82\x82O (l)_NEWLINE_jossa syntyy hiilihydraattia (CH2O), vett\xc3\xa4 ja puhdasta rikki\xc3\xa4._NEWLINE_Muita kemosynteesi\xc3\xa4 hy\xc3\xb6dynt\xc3\xa4vi\xc3\xa4 bakteereita ovat muun muassa nitrifikaatio- ja rautabakteeri._NEWLINE_Nitrifikaatiobakteerin ammoniakin hapetusreaktio:_NEWLINE_2 NH\xe2\x82\x83 (g) + 3 O\xe2\x82\x82 (g) \xe2\x86\x92 2 HNO\xe2\x82\x82 (aq) + 2 H\xe2\x82\x82O (l)_NEWLINE_jossa syntyy typpihapoketta ja vett\xc3\xa4._NEWLINE_Rautabakteerin hapetusreaktio:_NEWLINE_2 Fe(HCO\xe2\x82\x83 )\xe2\x82\x82 (aq) + 1/2 O\xe2\x82\x82 (g)+ H\xe2\x82\x82O (l)\xe2\x86\x92 2 Fe (OH)\xe2\x82\x83 (aq)+ 4 CO\xe2\x82\x82 (g)_NEWLINE_jossa syntyy ferrihydroksidia ja hiilidioksidia.\n_START_SECTION_\nHistoria\n_START_PARAGRAPH_\nMikrobiologi Sergei Nikolaevich Vinogradski esitti vuonna 1887 teorian ilmi\xc3\xb6st\xc3\xa4, jossa jotkut mikrobit voisivat el\xc3\xa4\xc3\xa4 ep\xc3\xa4orgaanisessa ymp\xc3\xa4rist\xc3\xb6ss\xc3\xa4. Vinogradski teki l\xc3\xb6yd\xc3\xb6kset tutkiessaan rikkibakteereja Strasburgin yliopistossa._NEWLINE_Kymmenen vuotta my\xc3\xb6hemmin saksalainen kasvitieteilij\xc3\xa4 Wilhelm Pfeffer muotoili ilmi\xc3\xb6lle termin kemosynteesi._NEWLINE_Vahvistus Vinogradskin l\xc3\xb6yd\xc3\xb6ksille saatiin vasta vuonna 1977, kun yhdysvaltalainen syv\xc3\xa4nmeren tutkimusalus DVS Alvin l\xc3\xb6ysi Gal\xc3\xa1pagossaarten l\xc3\xa4hist\xc3\xb6lt\xc3\xa4 merenpohjasta outoja eli\xc3\xb6it\xc3\xa4 tutkiessaan syv\xc3\xa4nmeren savuttajia. N\xc3\xa4m\xc3\xa4 eli\xc3\xb6t olivat j\xc3\xa4ttiputkimatoja, jotka tuottivat energiansa kudoksissaan el\xc3\xa4vien rikkibakteerien avulla. Samaan aikaan mikrobiologi Colleen Cavanaugh esitti, ett\xc3\xa4 n\xc3\xa4iden bakteerien energianl\xc3\xa4hteen\xc3\xa4 toimii rikkivedyn hapettaminen ja hiilen l\xc3\xa4hteen\xc3\xa4 madon ker\xc3\xa4\xc3\xa4m\xc3\xa4 hiilidioksidi._NEWLINE_Vuonna 2013 l\xc3\xb6ydettiin bakteereja, jotka eliv\xc3\xa4t merenpohjan maankuoren sedimenteiss\xc3\xa4 ja saavat energiansa kemosynteesin avulla.\n_START_SECTION_\nK\xc3\xa4ytt\xc3\xb6kohteet\n_START_PARAGRAPH_\nKemosynteesi\xc3\xa4 voidaan hy\xc3\xb6dynt\xc3\xa4\xc3\xa4 tulevaisuudessa energian tuotannossa. Teollisuudessa kemosynteesin avulla voidaan j\xc3\xa4tteist\xc3\xa4 tuottaa biomassaa. Syntyneest\xc3\xa4 biomassasta on mahdollista valmistaa vihre\xc3\xa4\xc3\xa4 energiaa._NEWLINE_Esimerkiksi kemosynteesi\xc3\xa4 hy\xc3\xb6dynt\xc3\xa4v\xc3\xa4n bakteerin Pyrococcus avulla voitaisiin tuottaa hiilidioksidista teollisuudessa yleisesti k\xc3\xa4ytetty\xc3\xa4 karboksyylihappoa. Tulevaisuudessa bakteerien geneettisen muokkaamisen avulla voidaan ilmakeh\xc3\xa4n hiilidioksidista tuottaa tehokkaasti synteettisi\xc3\xa4 polttoaineita ja kemikaaleja.'